**RELACION**

**PËR PROJEKTLIGJIN**

**PËR**

**DISA SHTESA DHE NDRYSHIME NË LIGJIN NR. 112/2020,**

**“PËR REGJISTRIN E PRONARËVE PËRFITUES”, I NDRYSHUAR**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Me miratimin e ligjit nr.112/2020, “Për regjistrin e pronarëve përfitues”, i ndryshuar, të gjitha subjektet raportuese të regjistruara në Republikën e Shqipërisë kanë detyrimin e regjistrimit të pronarëve përfitues në Regjistrin e Pronarëve Përfitues. Gjithashtu, ky ligj parashikoi se subjektet raportuese ekzistuese duhet të regjistronin të dhënat e pronarëve të tyre përfitues deri më datë 30.06.2021 (afat i shtyrë me anë të Aktit Normativ nr.12, datë 25.03.2021, miratuar me ligjin nr.55/2021). Ndërkohë, që bazuar në këtë ligj subjektet raportuese të krijuara rishtazi kanë detyrimin të regjistrojnë pronarët e tyre përfitues brenda 30 ditëve kalendarike nga data e regjistrimit të subjekteve raportuese, në rastin e regjistrimit fillestar të pronarëve përfitues.

Megjithatë, nga analizimi i të dhënave të regjistruara në Regjistrin e Pronarëve Përfitues, rezulton se nga 59165 subjekte raportuese ekzistuese të regjistruara në Regjistrin Tregtar përpara datës së krijimit të Regjistrit të Pronarëve Përfitues, prej të cilëve 8689 subjekte me statusin pezulluar, bazuar në VKM nr.273/2021 kanë detyrimin të regjistrojnë pronarin përfitues në regjistrin e pronarit përfitues, përpara kërkesës për ndryshimin e statusit të tyre në regjistrin tregtar*,* vetëm 21460 subjekte raportuese ekzistuese kanë regjistruar të dhënat e pronarëve të tyre përfitues në regjistër deri më datë 10.11.2021.

Gjithashtu, nga 4861 Organizata Jofitimprurëse ekzistuese të regjistruara në Regjistrin e Organizatave Jofitimprurëse, vetëm 1961 Organizata Jofitimprurëse kanë regjistruar të dhënat e pronarëve të tyre përfitues në regjistër.

Ndërkohë, nga analiza e bërë rezulton se nga 2869 subjekte raportuese të krijuara rishtazi pas krijimit të Regjistrit të Pronarëve Përfitues (gjatë periudhës kohore 01.02.2021-10.11.2021), vetëm 1972 subjekte kanë regjistruar të dhënat e pronarëve të tyre përfitues në regjistër brenda 30 ditëve kalendarike nga data e regjistrimit të tyre në regjistrin tregtar.

Me qëllim rregullimin e kësaj situate dhe zbatimin e rekomandimeve të ekspertëve të MONEYVAL, të cilët kërkojnë që Shqipëria të krijojë mekanizma që të sigurojnë një numër sa më të lartë të subjekteve raportuese që regjistrojnë të dhënat e pronarëve të tyre përfitues, u vlerëusua ndërmarrja e disa shtesave dhe ndryshimeve në ligjin ekzistues nr.112/2020, “Për regjistrin e pronarëve përfitues”, i ndryshuar.

Me anë të këtij projektligji janë ndërmarrë disa ndryshime ligjore që mundësojnë:

1. popullimin automatik të regjistrit të pronarëve përfitues nga Qendra Kombëtare e Biznesit për subjektet raportuese që kanë pronësi direkte, duke ju referuar gjendjes se ortakërisë të regjistruar në regjistrin tregtar për subjektet raportuese me pronësi direkte.
2. shtyrjen e afatit për raportimin fillestar të pronarëve përfitues nga subjektet raportuese ekzistuese me pronësi indirekte të regjistruara në regjistrin tregtar dhe nga Organizatat Jofitimprurëse, deri më datë 01.04.2022.
3. shtyrjen e afatit për raportimin fillestar të pronarëve përfitues nga subjektet raportuese që regjistrohen rishtazi, nga brenda 30 ditëve kalendarike nga data e regjistrimit të subjekteve raportuese, në brenda 40 ditëve kalendarike nga data e regjistrimit të subjekteve raportuese.
4. faljen e gjobave të vendosura nga QKB-ja përpara hyrjes në fuqi të projektligjit, në lidhje me mos përmbushjen e detyrimit për raportimin fillestar të pronarëve përfitues nga subjektet raportuese, me kusht që raportimi të kryhet prej tyre deri më datë 01.04.2022.
5. përshkallëzimin e masës së kundërvajtjeve administrative që do të vendosen në vijim të hyrjes në fuqi të projektligjit, mbi bazën e vonesës në përmbushjen e detyrimit të raportimit fillestar të pronarëve përfitues nga subjektet raportuese që regjistrohen rishtazi.
6. parashikimin e procedurës së pezullimit të aplikimit për një afat 30 ditor, në rast të aplikimeve të paplota.
7. heqjen e gjobës për admistratorin në rastin e mosregjistrimit të të dhënave të pronarëve përfitues të subjekteve raportuese brenda afatit ligjor, dhe përfshirja e vlerës së kësaj gjobe në gjobat e vendosura ndaj subjekteve raportuese.
8. lejimi i ofrimit të shërbimit të ndryshimit/riemërimit të administratorit ose të përfaqësuesit ligjor të subjekteve raportuese në rastet kur ndaj subjekteve raportuese është vendosur gjobë dhe është ndërprerë shërbimi në regjistrin tregtar dhe dhe në Regjistrin e Organizatave JoFitimprurëse.
9. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Miratimi i këtij projektligji nuk është i planifikuar në programin analitik të projektakteve të Ministrisë së Financave dhe Ekonomisë, por vjen si një domosdoshmëri në kuadër të lehtësimit dhe përmirësimit të zbatimit të detyrimit për procesin e regjistrimit të pronarëve përfitues të subjekteve raportuese të regjistruara në Republikën e Shqipërisë.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektligji synon të nxisë rritjen e numrit e raportimeve të pronarëve përfitues, si dhe zbatimin e rekomandimeve të ekspertëve të MONEYVAL, të cilët kërkojënë që Shqipëria të krijojë mekanizma për sigurimin e një numri sa më të lartë të subjekteve raportuese që regjistrojnë të dhënat e pronarëve të tyre përfitues, u vlerëusua ndërmarrja e disa shtesave dhe ndryshimeve në ligjin ekzistues nr.112/2020, “Për regjistrin e pronarëve përfitues”, i ndryshuar.

Më konkretisht, ky projektligj parashikon ndryshimet si më poshtë:

* mundësinë e popullimit automatik të regjistrit të pronarëve përfitues nga Qendra Kombëtare e Biznesit për subjektet raportuese që kanë pronësi direkte, duke ju referuar gjendjes se ortakërisë të regjistruar në regjistrin tregtar për subjektet raportuese me pronësi direkte.
* shtyrjen e afatit për raportimin fillestar të pronarëve përfitues nga subjektet raportuese ekzistuese me pronësi indirekte të regjistruara në Regjistrin Tregtar dhe nga Organizatat Jofitimprurëse, deri më datë 01.04.2022.
* shtyrjen e afatit për raportimin fillestar të pronarëve përfitues nga subjektet raportuese që regjistrohen rishtazi, nga brenda 30 ditëve kalendarike nga data e regjistrimit të subjekteve raportuese, në brenda 40 ditëve kalendarike nga data e regjistrimit të subjekteve raportuese. Kjo shtyrje afati është bërë për asye se aktualisht koha për t’u pajisur me nënshkrim elektronik, është 7-10 ditë, dhe kjo gjë krijon pengesa dhe vonesa për subjektet raportuese për regjistrimin e të dhënave të pronarëve të tyre përfitues në regjistër.
* faljen e gjobave të vendosura nga QKB-ja përpara hyrjes në fuqi të projektligjit, në lidhje me mos përmbushjen e detyrimit për raportimin fillestar të pronarëve përfitues nga subjektet raportuese, me kusht që raportimi të kryhet prej tyre deri më datë 01.04.2022.
* përshkallëzimin e masës së kundërvajtjeve administrative që do të vendosen në vijim të hyrjes në fuqi të projektligjit, mbi bazën e vonesës në përmbushjen e detyrimit të raportimit fillestar të pronarëve përfitues nga subjektet raportuese që regjistrohen rishtazi. Ky përshkallëzim bëhet me qëllim mundësimin e rritjes së numrit të subjekteve raportuesë që regjistrojnë të dhënat e pronarëve të tyre përfitues në regjistër.
* parashikimin e procedurës së pezullimit të aplikimit për një afat 30 ditor, në rast të aplikimeve të paplota. Kjo risi u mundëson subjekteve raportuese të rregullojnë të metat e konstatuara në aplikim gjatë afatit të pezullimit dhe të regjistrojnë të dhënat e pronarëve të tyre përfitues,si dhe të evitojnë marrjen e gjobave.
* heqjen e gjobës për admistratorin në rastin e mosregjistrimit të të dhënave të pronarëve përfitues të subjekteve raportuese brenda afatit ligjor, dhe përfshirja e vlerës së kësaj gjobe në gjobat e vendosura ndaj subjekteve raportuese, duke mundësuar vjeljen e kësaj shume nga subjektit raportues. Ky ndryshim është parë i arsyeshëm për t’u bërë për arsye se aktualisht, QKB-ja e ka të pamundur të vjelë nga përfaqësuesi ligjor, kundërvajtjet administrative të vendosura, pasi e vetmja mënyrë për vjeljen e gjobave është ndërprerja e shërbimeve për subjektin raportues.
* lejimi i ofrimit të shërbimit të ndryshimit/riemërimit të administratorit ose të përfaqësuesit ligjor të subjekteve raportuese në rastet kur ndaj subjekteve raportuese është vendosur gjobë dhe është ndërprerë shërbimi në regjistrin tregtar dhe dhe në Regjistrin e Organizatave Jofitimprurëse. Ky parashikim është bërë pasi parashikimi aktual ligjor krijon problematika të shumta duke qenë se subjektet raportues e kanë të pamundur të emërojnë një përfaqësues të ri për të përmbushuri detyrimet e raportimit, pasi ato nuk marrin shërbim nga regjistrin tregtar ose në regjistrin e organizatave jofitimprurëse për arsye se ato nuk kanë regjistruar pronarër e tyre përfitues brenda afateve ligjore.

1. **VLERËSIMI I LIGJSHMËRISË, KUSHTETUTESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në përputhje me Kushtetutën e Shqipërisë dhe me legjislacionin në fuqi.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Ky projektligj nuk përafron asnjë acquis communautaire dhe nuk lidhet me zbatimin e ndonjë acquis specifik të BE-së.

1. **PËRMBLEDHJE SHPJEGUESE E PROJEKTAKTIT PËRMBAJTJES**

Projektligji përmban 8 nene, nëpërmjet të cilëve bëhen disa shtesa dhe ndryshime në ligjin nr.112/2020, “Për regjistrin e pronarëve përfitues”, i ndryshuar, me qëllim përmirësimin e tij në kuadër të përmbushjes së detyrimit ligjor të subjekteve raportuese për regjistrimin e pronarit përfitues.

**Neni 1** i projektligjit synon bërjen e një shtese në nenin 3, të ligjit nr.112/2020, “Për regjistrin e pronarëve përfitues", i ndryshuar, duke shtuar përcaktimin e “Subjektit raportues ekzistues”.

**Neni 2** i projektligjit ndryshon shkronjën “a”, të pikës 3, të nenit 5, të ligjit nr.112/2020, “Për regjistrin e pronarëve përfitues”, i ndryshuar, duke zgjatur afatin e regjistrimit fillestar për subjektet e reja, nga “30” ditë në “40” ditë nga data e regjistrimit të subjekteve raportuese në regjistrin tregtar apo në regjistrin e organizatave jofitimprurëse.

**Neni 3** i projektligjit ndryshon pikat 4 dhe 8, të nenit 6, të ligjit nr.112/2020, “Për regjistrin e pronarëve përfitues”, i ndryshuar, për të mundësuar pezullimin e aplikimit, dhe dhënien e një afati 30 ditor për plotësimin e të metave të aplikimet. Gjithashtu, Neni 3 i projektligjit shton pikën 4/1, në nenin 6, të ligjit nr.112/2020, “Për regjistrin e pronarëve përfitues”, i ndryshuar.

Procedura e pezullimit do të detajohet më tej me vendim të Këshillit të Ministrave.

**Neni 4** i projektligjit ndryshon nenin 13, të ligjit nr.112/2020, “Për regjistrin e pronarëve përfitues”, i ndryshuar, duke parashikuar përshkallëzimin e masës së kundërvajtjeve administrative të lidhura me mos përmbushjen e detyrimit të raportimit fillestar nga subjektet raportuese, brenda afatit ligjor, si dhe rregullon ngërçin e mundshëm që mund të krijohet në lidhje me gjobat ndaj përfaqësuesve ligjor, dhe ndryshimin e të dhënave të tyre në Regjistrin Tregtar dhe në Regjistrin e Organizatave Jofitimprurëse.

Konkretisht, në tekstin aktual të nenit 13, të ligjit nr.112/2020, “Për regjistrin e pronarëve përfitues”, i ndryshuar, ndaj subjektit raportues që regjistrohet rishtazi, zbatohen kundërvajtjet administrative si vijon:

* gjobë ndaj subjektit raportues për mosregjistrimi fillestar i të dhënave për pronarin përfitues të tij brenda afatit ligjor është parashikuar në masën 500 000 (pesëqind mijë) lekë; dhe
* gjobë ndaj përfaqësuesit ligjor të subjektit raportues për të njëjtën shkelje, në masën 150 000 (njëqind e pesëdhjetë mijë) lekë

Sipas projektligjit, shuma prej 150 000 (njëqind e pesëdhjetë mijë) lekë ndaj përfaqësuesit ligjor është përfshirë tek gjoba maksimale për subjektin raportues, e cila shkon gjithsej 650 000 Lekë (përshkallëzuar 50 00 Lekë + 600 000 Lekë).

I njëjti parim ndiqet edhe për mosregjistrimin fillestar të çdo ndryshimi në të dhënat e regjistruara dhe në dokumentet shoqëruese që depozitohen në regjistër, si dhe për mospërmbushjen e e detyrimit të subjekteve raportuese ekzistuese për regjistrimin e të dhënave të kërkuara nga ky ligj brenda afatit ligjore, në tekstin aktual të nenin 13, të ligjit nr.112/2020, “Për regjistrin e pronarëve përfitues”, i ndryshuar, ndaj subjektit raportues ekzistues, si dhe për mosregjistrimin e ndryshimeve në vijim:

* gjobë ndaj subjektit raportues në masën 250 000 (dyqind e pesëdhjetë mijë) lekë; dhe
* gjobë ndaj përfaqësuesit ligjor të subjektit raportues për të njëjtën shkelje, në masën 150 000 (njëqind e pesëdhjetë mijë) lekë.

Sipas projektligjit, shuma prej 150 000 (njëqind e pesëdhjetë mijë) lekë ndaj përfaqësuesit ligjor është përfshirë tek gjoba për subjektin raportues, e cila shkon në masën 400 000 Lekë.

**Neni 5** i projektligjit ndryshon pikën 3, të nenin 15, të ligjit nr.112/2020, “Për regjistrin e pronarëve përfitues”, i ndryshuar, duke parashikuar mundësinë që QKB-ja, në bashkëpunim me Agjencinë Kombëtare për Shoqërinë e Informacionit, të popullojnë automatikisht regjistrin e pronarëve përfitues për subjektet raportuese që kanë pronësi direkte, duke ju referuar gjendjes se ortakërisë të regjistruar në regjistrin tregtar për subjektet raportuese me pronësi direkte.

Gjithashtu, neni 5 i projektligjit parashikon shtyrjen e afatit për raportimin fillestar të pronarëve përfitues nga subjektet raportuese ekzistuese me pronësi indirekte të regjistruara në regjistrin tregtar dhe nga OJF-të, deri më datë 01.04.2022, duke shtuar një pikë 3/1, në nenin 15, të ligjit nr. 112/2020, “Për regjistrin e pronarëve përfitues”, i ndryshuar.

**Neni 6** i projektligjit përmban një dispozitë transitore në lidhje me faljen e gjobave të vendosura nga QKB-ja, për mosregjistrimin fillestar të të dhënave për pronarin përfitues brenda afatit ligjor, me kusht që këto subjekte raportuese të përmbushin detyrimet përkatëse të regjistrimit të pronarëve të tyre përfitues, deri më datë 01.04.2022.

Gjithashtu, neni 6 i projektligjit parashikon rimbursimin e gjobave që falen, nga subjektet që i kanë paguar ato.

**Neni 7** i projektligjit përmban një delegim për nxjerrjen nga ana e Këshillit të Ministrave, të miratojë aktet nënligjore për mënyrat e rimbursimit të shumave të gjobave të paguara, në përputhje me parashikimet e pikës 2 të nenit 6 të projektligjit.

**Neni** 8 i projektligjit parashikon dispozitën e hyrjes në fuqi.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ PROJEKTAKTI**

Ngarkohet Ministria e Financave dhe Ekonomisë, Qendra Kombëtare e Biznesit, Agjencinë Kombëtare për Shoqërinë e Informacionit, subjektet raportuese, autoritetet kompetente shtetërore, subjektet e detyruara dhe subjektet raportuese për marrjen e masave për zbatimin e këtij projektligji.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji u hartua nga strukturat përgjegjëse në Ministrinë e Financave dhe Ekonomisë.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji parashikon falje të kundërvajtjeve administrative, si dhe rimbursimin e shumave të paguara në lidhje me gjobat e falura. Rrjedhimisht, raporti i vlerësimit të të ardhurave dhe shpenzimeve buxhetore është si vijon:

Aktualisht rezulton se rreth 32813 subjekte raportuese të regjistruara në Regjistrin Tregtar dhe në Regjistrin e Organizatave Jofitimprurëse, duke përjashtuar subjektet e regjistruara në Regjistrin Tregtar dhe me statusin pezulluar, të cilët bazuar në VKM nr.273/2021 kanë detyrimin të regjistrojnë pronarin përfitues në regjistrin e pronarit përfitues përpara kërkesës për ndryshimin e statusit të tyre në regjistrin tregtar, nuk kanë regjistruar pronarin e tyre përfitues brenda afateve ligjore përkatëse. Për rrjedhojë, për këtëo subjekte raportuese ligji nr.112/2020 parashikon vendosjen e gjobës përkatës dhe ndërprerjen e ofrimit të shërbimit në në Regjistrin Tregtar dhe në Regjistrin e Organizatave Jofitimprurëse deri në pagimin e gjobës dhe regjistrimin e pronarëve të tyre përfitues në regjistër.

Duke qenë se sistemi i informatizuar i lejon QKB-së konstatojë shkeljen, dhe rrjedhimisht të zbatojë gjobën përkatëse, vetëm në momentin e kryerjes së aplikimit nga subjektet raportuese për regjistrimin e pronarëve përfitues të tyre në Regjistrin e Pronarëve Përfitues, atëherë rezulton se janë vendosur:

1. 788 gjoba në masën 250 000 (dyqind e pesëdhjetë mijë) lekë ndaj subjekteve raportuese ekzistuese, mbi bazën e shkronjës “c”, të pikës 2, të nenit 13, të ligjit nr.112/2020, “Për regjistrin e pronarëve përfitues", i ndryshuar, për mospërbushjen e detyrimit të regjistrimit fillestar të pronarëve përfitues, si dhe në masën 150 000 (njëqind e pesëdhjetë mijë) lekë ndaj përfaqësuesit ligjor të subjektit, mbi bazën e pikës 3, të nenit 13, të ligjit nr.112/2020, “Për regjistrin e pronarëve përfitues”, i ndryshuar.

Ndërkohë, rezulton që 97 subjekte raportuese kanë paguar gjobën prej 400 000 lekë dhe kanë kryere regjistrimin e pronarëve të tyre përfitues në Regjistrin e Pronarëve Përfitues.

1. 139 gjoba në masën 500 000 (pesëqind mijë) lekë ndaj subjekteve raportuese të regjistruara pas krijimit të regjistrit të pronarëve përfitues, mbi bazën e shkronjës “a”, të pikës 2, të nenit 13, të ligjit nr.112/2020, “Për regjistrin e pronarëve përfitues”, i ndryshuar, për mospërbushjen e detyrimit të regjistrimit fillestar të pronarëve përfitues, si dhe në masën 150 000 (njëqind e pesëdhjetë mijë) lekë ndaj përfaqësuesit ligjor të subjektit, mbi bazën e pikës 3, të nenit 13, të ligjit nr.112/2020, “Për regjistrin e pronarëve përfitues”, i ndryshuar.

Ndërkohë, rezulton që 12 subjekte raportuese kanë paguar gjobën prej 650 000 lekë dhe kanë kryere regjistrimin e pronarëve të tyre përfitues në Regjistrin e Pronarëve Përfitues

Për sa më sipër, rezulton se në total janë vendosur 927 gjoba ndaj subjekteve raportuese për mospërmbushjen e detyrimit ligjor për regjistrimin e pronarëve të tyre përfitues brenda afatit ligjor përkatës, nga të cilët 109 subjekte raportuese kanë paguar gjobën përkatëse dhe kanë kryere regjistrimin e pronarëve të tyre përfitues në Regjistrin e Pronarëve Përfitues.

**MINISTRI**

**Delina IBRAHIMAJ**